Bog: Sprogets vilde ridt | Kultur | vafo.dk
Bog: Sprogets vilde ridt
AF: AF OLE MØLLER/DAGBLADENES BUREAU
Publiceret 18. april 2017 kl. 16:36 | Opdateret kl. 16:42
Hans Otto Jørgensen. Foto: Gladiator
Bog: Undertiden kan en anmelder få kam til håret. Det skete nu med Hans Otto Jørgensens murstensværk "Revolutionær - en Andy Warhol-komposition", for hvor skulle man ende og hvor begynde i denne kaotiske samling tekster og billeder, som snart stod på den ene led, snart den anden, med forskellige skrifttyper, som her og der overlappede hinanden?
Det er nu ikke Andy Warhols navn, der stærkest sætter sig i læseren. Selv om man åbenbart har set ham ved Bovbjerg Strand. Snarere er det William S. Burroughs, der dominerer. Vi befinder os da også i visse dele af bogen på Burroughs Island, som et kort tegnet med uøvet hånd også gør os fortrolige med. Men vi er også hjemme på landet, hvor vi møder bondemanden Jens Thorstensen. Men teksternes syrede præg stammer nok mest fra Burroughs.
Ellers møder man størrelser fra tidligere skrevne og udgivne bøger fra Jørgensens hånd. Såkaldte ikonografiske størrelser som tårnet, nåden og hestens øjne, der også er titler på værkerne. Store litterære ikoner som Baudelaire, Emily Dickinson og André Gide nedkaldes også. JimJim, Miss Molly og hendes elskede indianeren er vigtige gennemgående personer i værket. Mere perifert står Amøben og Syfilis.
Det er stor mundfuld, Hans Otto Jørgensen byder sin læser. Så er det en ringe trøst, at forfatteren gør opmærksom på, at han her skriver uden et bekvemt net at indfange stoffet i. Som Burroughs "Nøgen frokost" kan denne bog læses på kryds og tværs. Vi er uden for lands lov og ret. Det, som denne læser havde med sig af positiv oplevelse, var den vilde brug af sprog. Det var spændt til det yderste uden at briste. Hans Otto Jørgensen: "Revolutionær - en Andy Warhol-komposition", 434 sider, 329 kroner, Gladiator